Senajana mekaten meksa Prabu Kresna ngandika paring wewarah kaliyan Raden Gathutkaca –Amung kaya mangkene ngger Gathutkaca, jeneng para dak pasrahi amomong kawula ing Ngamarta, lan njaga karahayuning negara iki, ana pirang-pirang perkara kang isih kineker ing jagad. Lire mengkene, wis pinasthi lan dadi kodrating jagad, menawa ing tembe prang Baratayuda kudu dumadi. Nanging kawruhana, sapa kang unggul lan sapa kang asor, isih mujudake cecangkriman. Lah jeneng sira kaki prabu Gathutkaca, sira sun utus gawe pakuwon lan pasanggrahan ing tepis iringing negara Astina. Yakuwi wilayah kang ingaran Mandhalayuda, isih ing wilayahing Amarta. Kawruhana wilayah Mandhalayuda kuwi, dumunung ing imbang sisih kudul Kurukasetra. –
